钦定古今图书集成/明伦汇编/官常典/第249卷 > 《为萧重让尚书敦劝表》前人
## 钦定古今图书集成/明伦汇编/官常典/第249卷 > 《为萧重让尚书敦劝表》前人

臣公言：“臣五写丹翘，宜蒙凝炤，一降王人，遂无蠲察。
复遣尚书臣岱、兼侍中臣奂等，奉宣慈灵，重赐勉诲，
镜伏回环，悯默失图，心魄交懅，渊谷匪譬。臣自初被
诏，迄于今时，载惭载疑，以悚以厉，岂非深惧鸿典，永
忧未躬。故琴瑟徒鸣，不传广乐之响；灯烬空举，焉续
景星之耀。何则？卓乎小者不足以任大，守于蔽者不
可以语通。”臣器乏渊源，识暗机务。伦济夷险，每凭璿
历之远；龛拆氛蜺，辄资群才之效。臣宁有采奇鉴隐
之能，纲国提民之功乎？不谓过延渥洽，谬攀河汉，荣
宗蒕葐，宠华𬀩映，藉声探议，共知其幸。况傅保之崇，
殷周特贵；牧司之寄，魏晋称重。上昭妙德，次拟英勋，
有逾兹序，鲜不紊裂。今陛下方辟金门之听，调绣扆
之政，何得去《礼》废《雅》，近于臣始？既无前章，孰表后世？
臣才孤位峻，待罪无日矣。情哀理感，事尽于斯。伏愿
一运天景，微见藿心，则物不逃形，臣何恨焉？不胜焦
忧狼狈之至。